Parcul sportiv Salca III, amenajat lângă LOtus Center, pe câmpul dintre clădirea Trade Center şi şoseaua din strada Meiului, va fi pus la dispoziţia orădenilor începând de lunea viitoare.

Gratuit!

"Parcul va fi exploatat de Primărie şi pus la dispoziţia orădenilor cu titlu gratuit. Este vorba de o investiţie din bani publici, aşa că nu va fi nicio plată din partea celor care se vor folosi de el", a declarat viceprimarul Florin Birta, marţi, în cadrul unei conferinţe de presă organizate la faţa locului.

Investiţie în valoare de circa 3,6 milioane lei fără TVA, noul parc cuprinde trei terenuri de tenis de câmp, cu o tribună pentru 180 de persoane sub care funcţionază vestiare, grupuri sanitare şi chiar un spaţiu pentru minibar, două terenuri de baschet, un teren de minifotbal şi trei mese pentru ping-pong.

Zona verde este dotată cu trei fântâni cu apă potabilă racordate la reţeaua stradală urbană, două toalete ecologice protejate vizual faţă de stradă cu un panou din lemn, un sistem de camere de luat vederi legat la dispeceratul Poliţiei Locale pentru prevenirea distrugerilor, două filigorii, bănci, coşuri de gunoi, panouri de informare şi peste 50 de locuri de parcare.

Deschis zi-lumină!

Parcul sportiv Salca III va fi gestionat de municipalitate. "Pe timp de vară, terenurile de sport vor rămâne deschise până la ora 24, când sistemul de iluminat se va închide automat. Iarna, programul de funcţionare va fi până la ora 21 sau 22", a anunţat viceprimarul Birta.

În primă instanţă, orădenii vor avea acces neîngrădit la terenurile de sport. "În cazul în care vom vedea că este un aflux mare de persoane, ca să nu apară discuţii şi certuri, s-ar putea să introducem un sistem cu programări", a spus edilul.

La fel, în cazul în care în parc vor avea lor vandalizări, municipalitatea nu exclude varianta să dea parcul în administrarea unei companii care să se ocupe de paza şi întreţinerea lui.

Deocamdată Primăria a dat parcul, prin licitaţie, în grija firmei RER Vest, care se va ocupa de salubritate şi întreţinerea spaţiilor verzi.

Recepţie cu obiecţiuni

Lucrările de amenajare a parcului Salca III au fost executate o asociere formată din firmele Abed Nego, care s-a ocupat de lucrările de construcţii, şi Sport Arena, care a amenajat terenurile de sport.

Investiţia, începută în iunie 2017, cu un termen de predare de şase luni, a fost finalizată cu îngăduinţa Primăriei abia după nouă luni.

Constructorul a invocat timpul nefavorabil. "A fost un an greu pentru constructori din punct de vedere meteorologic. În lunile iunie şi iulie a plouat non-stop", a argumentat inginerul Răzvan Ionaşcu (foto) din cadrul Abed Nego, prezent la conferinţa de presă.

Tot ca urmare a timpului nefavorabil, recepţia lucrărilor se va face cu obiecţiuni. Pe fondul caniculei din ultimele trei săptămâni, o parte din spaţiile verzi ale parcului au apucat să se ofilească.

Viceprimarul Florin Birta a spus că deteriorarea spaţiului verde va fi menţionată în procesul verbal de recepţie, urmând ca în toamnă executanţii lucrărilor să replanteze arborii şi vegetaţia uscată.